คปภ.แนะประกัน รับมือรถไร้คนขับ
คปภ.แนะประกัน เร่งรับมือเทคโนโลยีใหม่ที่รุกเข้ามา รวมถึงรถยนต์ที่ไร้คนขับในอนาคต
28 มิ.ย. 2559

คปภ.แนะประกัน เร่งรับมือเทคโนโลยีใหม่ที่รุกเข้ามา รวมถึงรถยนต์ที่ไร้คนขับในอนาคต
นางธาริษา วัฒนเกส กรรมการผู้ทรงคุณวุฒิด้านเศรษฐศาสตร์ในคณะกรรมการกำกับและส่งเสริมการประกอบธุรกิจประกันภัย (คปภ.) และประธานอนุกรรมการขับเคลื่อนแผนพัฒนาประกันภัย เปิดเผยว่า เทคโนโลยีที่เปลี่ยนแปลงไปจะกระทบกับธุรกิจประกันภัยรถยนต์แน่นอน โดยขณะนี้มีการพัฒนารถยนต์ที่ไม่ต้องมีคนขับ ที่มาพร้อมกับมาตรการความปลอดภัยค่อนข้างสูง บริษัทประกันภัยรถยนต์ต้องคิดว่า ถ้ารถยนต์อัตโนมัติไม่มีอุบัติเหตุ จะเกิดอะไรขึ้นกับธุรกิจประกันภัยรถยนต์ เพราะความต้องการประกันภัยรถยนต์จะลดลง
ขณะเดียวกัน หากเกิดอุบัติเหตุ ผลกระทบจะใหญ่มาก ลักษณะอุบัติเหตุจะแตกต่างกันไป สิ่งเหล่านี้จะกระทบธุรกิจประกันภัยรถยนต์แน่ๆ
นางธาริษา กล่าวว่า เดิมคาดกันว่า 60% ของงานที่มีระบบการผลิตแบบซ้ำๆ จะถูกทดแทนด้วยเครื่องจักร แต่ไม่เป็นอย่างนั้นแล้ว เพราะมีการนำเทคโนโลยีเข้ามาใช้ในรูปแบบใหม่ๆ เช่น พัฒนาให้เป็นรถที่ไม่มีผู้ขับขี่ หรือการใช้เทคโนโลยีตรวจเอกซ์เรย์ด้วยคลื่นแม่เหล็กไฟฟ้าที่ให้ได้ผลแม่นยำ ซึ่งจะกระทบกับผู้คน ต่อรายได้ และความต้องการซื้อสินค้าและบริการในอนาคต ซึ่งจะต้องหาทางรับมือเพื่อสร้างความยั่งยืนในธุรกิจ